CELEX: 32017R1250
Language: bg
Date: 2017-07-11 00:00:00
Title: Регламент (ЕС) 2017/1250 на Комисията от 11 юли 2017 година за изменение на приложение I към Регламент (ЕО) № 1334/2008 на Европейския парламент и на Съвета по отношение на премахването на ароматизиращо вещество 4,5-епоксидек-2(транс)-енал от списъка на Съюза (Текст от значение за ЕИП. )

12.7.2017   
            
            
               BG
            
            
               Официален вестник на Европейския съюз
            
            
               L 179/3
            
         РЕГЛАМЕНТ (ЕС) 2017/1250 НА КОМИСИЯТА
   от 11 юли 2017 година
   за изменение на приложение I към Регламент (ЕО) № 1334/2008 на Европейския парламент и на Съвета по отношение на премахването на ароматизиращо вещество 4,5-епоксидек-2(транс)-енал от списъка на Съюза
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1334/2008 на Европейския парламент и на Съвета от 16 декември 2008 г. относно ароматизантите и определени хранителни съставки с ароматични свойства за влагане във или върху храни и за изменение на Регламент (ЕИО) № 1601/91 на Съвета, регламенти (ЕО) № 2232/96 и (ЕО) № 110/2008 и Директива 2000/13/ЕО (1), и по-специално член 11, параграф 3 от него,
   като взе предвид Регламент (ЕО) № 1331/2008 на Европейския парламент и на Съвета от 16 декември 2008 г. за установяване на обща разрешителна процедура за добавките в храните, ензимите в храните и ароматизантите в храните (2), и по-специално член 7, параграф 6 от него,
   като има предвид, че:
   
               (1)
            
            
               В приложение I към Регламент (ЕО) № 1334/2008 се установява списък на Съюза на ароматизантите и изходните материали, одобрени за употреба във или върху храни, и условията за тяхната употреба.
            
         
               (2)
            
            
               С Регламент за изпълнение (ЕС) № 872/2012 на Комисията (3) беше приет списък на ароматичните вещества и той беше въведен в част А от приложение I към Регламент (ЕО) № 1334/2008.
            
         
               (3)
            
            
               Част А от приложение I към Регламент (ЕО) № 1334/2008 може да бъде актуализирана в съответствие с предвидената в член 3, параграф 1 от Регламент (ЕО) № 1331/2008 обща процедура по инициатива на Комисията или при постъпване на заявление от държава членка или от заинтересована страна.
            
         
               (4)
            
            
               Ароматичното вещество 4,5-епоксидек-2(транс)-енал (Fl № 16.071) е включено в приложение I към Регламент (ЕО) № 1334/2008 като ароматично вещество в процес на оценка, като за целта Органът е изисквал допълнителни научни данни. Заявителят е предоставил необходимите данни.
            
         
               (5)
            
            
               Европейският орган за безопасност на храните направи оценка на предоставените данни и заключи в своето научно становище от 4 май 2017 г. (4), че 4,5-епоксидек-2(транс)-енал (Fl № 16.071) поражда опасение относно неговата безопасност по отношение на генотоксичността, тъй като според предоставените in vivo изследвания има генотоксичен ефект, наблюдаван в черния дроб на плъхове.
            
         
               (6)
            
            
               Употребата на 4,5-епоксидек-2(транс)-енал (Fl № 16.071) съответно не отговаря на посочените в член 4, буква а) от Регламент (ЕО) № 1331/2008 общи условия за употреба на ароматизанти. Ето защо веществото следва незабавно да се премахне от списъка с цел защита на човешкото здраве.
            
         
               (7)
            
            
               Поради това Комисията следва да използва процедурата по спешност за премахването от списъка на Съюза на предизвикващото опасения за безопасността вещество.
            
         
               (8)
            
            
               Поради това част А от приложение I към Регламент (ЕО) № 1334/2008 следва да бъде съответно изменена.
            
         
               (9)
            
            
               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩИЯ РЕГЛАМЕНТ:
   Член 1
   Част А от приложение I към Регламент (ЕО) № 1334/2008 се изменя в съответствие с приложението към настоящия регламент.
   Член 2
   Настоящият регламент влиза в сила в деня след деня на публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 11 юли 2017 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 354, 31.12.2008 г., стр. 34.
   
      (2)  ОВ L 354, 31.12.2008 г., стр. 1.
   
      (3)  Регламент за изпълнение (ЕС) № 872/2012 на Комисията от 1 октомври 2012 г. за приемане на предвидения в Регламент (ЕО) № 2232/96 на Европейския парламент и на Съвета списък на ароматичните вещества, за въвеждането му в приложение I към Регламент (ЕО) № 1334/2008 на Европейския парламент и на Съвета и за отмяна на Регламент (ЕО) № 1565/2000 на Комисията и на Решение 1999/217/ЕО на Комисията (ОВ L 267, 2.10.2012 г., стр. 1).
   
      (4)  CEF на ЕОБХ (Експертна група на ЕОБХ по материали, които влизат в контакт с храни, ензими, аромати и спомагателни средства за обработка). Научно становище относно оценка № 226 на Групата по ароматизантите, преглед 1 (FGE.226Rev1): разглеждане на данните за генотоксичност на едно алфа, бета-ненаситен алдехид от химична група 1.1.1б) на FGE.19. EFSA Journal (Бюлетин на ЕОБХ) 2017;15(5):4847, 24 стр. https://doi.org/10.2903/j.efsa.2017.4847.
   
      ПРИЛОЖЕНИЕ
      В част А от приложение I към Регламент (ЕО) № 1334/2008 се премахва следното вписване:
      
         
                     „16.071
                  
                  
                     4,5-епоксидек-2(транс)-енал
                  
                  
                     188590-62-7
                  
                  
                     1570
                  
                  
                      
                  
                  
                     Най-малко 87 %; вторичен компонент 8—9 % 4,5-епоксидек-2(цис)-енал
                  
                  
                      
                  
                  
                     1
                  
                  
                     ЕОБХ“